khistorydata/jeongjo-sjw-relations huggingface dataset:
정조 21년
左議政蔡濟恭箚曰伏以昨日之日日候乖甚雨而雪雪而風斯須之頃變態百千臣雖病淹牀玆猶能滿心竦悶若無所屆忽有靑臺之官報之以臣耳不能聞之聲噫嘻不亦可驚之甚乎仰想細氈之上玉食靡甘憂慮憧憧誠未知以何謨猷少贊我聖上恐懼修省之政責躬之敎此際頒降至以聖心不能操存漠未之聞反顧怵惕無聞倍於有聞縷縷自責於十行之中仍命三日減膳一哉王心大哉王言臣雖竭慮殫精寧有外此而可以仰勉者哉雖然臣於此不無訝惑者存焉近歲冬雷之災殆乎無歲無之而聖上恐懼修省之敎亦隨以無歲無之矣信斯敎也聖上典學之工爲治之法宜乎年年新又年年新新之又新克躋于大猷之世獨怪夫朝廷百事昨年不及再昨年今年不及昨年顯有如水趨下之漸若此者惡在乎恐懼而修省也臣愚死罪竊以爲如執其咎不越乎文具二字嗚呼我朝以文治立國祖宗盛際彬彬郁郁文與質俱庶幾乎孔聖從周之美世道益下詐僞日滋不知質實之爲何物者滔滔然矣雖以目下事言之我聖上學淹經傳道貫天人以其躬行心得之餘必欲盡君師之責講製之課無間於搢紳章甫而闡明程朱之學已矣無望雖他日華國之手亦未聞著稱者此聖上之敎導一世或近於文具而然也箕範建極我先王五十載苦心至德聖上之臨御二紀欲有以善繼善述罔或少忽之心可質神明而夫何數年以來治不徯志未見有會極歸極之效而乃於黨色之中添出奇奇怪怪之號屋下私談公肆指目熟習見聞不以爲怪此雖似自起自滅之事而其害之終歸國家可坐而知仰惟四聰之達容或有聞而顧且置之一任其朝象不靖私意橫流漸至於莫可整頓之境此聖上之勅勵群下或未免文具之歸也愛民恤民我朝家法而聖上之如保赤子不遑寧處亦云至矣盡矣雖然億兆之衆不可以一人治之於是乎付之監司守令以盡其懷保之責而士夫志趣日漸汚下貪鄙者相續廉謹者無聞哀我民生誰因誰極以故筵席之敎綸綍之旨每以懲貪奬廉爲保民之要烹阿之鼎若可以朝暮復設而以臣見之勢盛力健者無少嚴畏惟意所欲而非久陞遷又顧而之他有若償功者然至於道績之殿繡啓之摘不過擇其殘蔭冷武之最無墻壁者有若嚴國法而樹風稜者然如是而望人心之慴伏貪猾之懲畏不亦迂且疎乎以故父母在上赤子顚連此殿下之號令行於罷殘而不能行於强禦之故也以此言之視民如傷之盛德至善亦恐爲文具所漫漶豈非切可恨者乎當今之事若此類指不勝摟何可毛擧最是文具之弊至及於置相之地夫以有國興替之專係其任者殿下視之如不甚難愼乃以如臣之至儱侗至愚爲者擧以畀之初旣誤矣及其時邁歲遷旣耗且昏於一切世間事殆不省黑白是非而猶且月食厚祿臥在衾褥若不知聖躬之憂勞於寒殿引接以相國爲官有名而無其實者有國以來未有如臣者也殿下終不斥退專掩匿覆蓋比非文具而何也古人曰事天以實不以文如使此言不識理則已不然今日祗豫上天之心都在於以實而其所以以實之要又無過於斥去臣身改卜賢德責之以協贊陶鑄則上所云諸條文具不期祛而自祛此在殿下一更張事耳何苦以遲回不決也哉精神如在煙露語無倫次而上數件愚忠所激下一款至願攸結惟聖明俯察而哀憐之取進止答曰省箚具悉卿懇昨於責躬之諭申申於吾心之頹闒者心比躬本也卿又以躬行心得之工勉予老臣衷懇敢不三復服膺乎箚引策免故事過矣望須安心視事仍傳曰此批答遣史官傳諭
정조 21년
右議政李秉模箚曰伏以臣伏讀夜下備忘責躬之敎懃懃懇懇一言一句無非對越中推出來至以爲無聞倍於有聞大哉至哉雖殿下却顧瞿瞿於不能操存臣則謂殿下此心有以仰無時不提掇無處不點檢有聞無聞顧何加損於聖德也臣於向筵承聆聖敎若曰四十年工夫惟在明天理正人心凡於云爲有不慊焉者卿等雖思贊揚容悅千歲在前百世在後焉可欺也臣中心藏誦奉以典謨試將今日之敎參諸前者之諭內外交修之法表裏俱到之工庶幾不資訓釋而仰窺聖學之萬一也然而偃草之化尙遲敏樹之效未著抑獨何哉譬之作舍棟樑先具然後椳闑楔各適其用而位序措置無不從心苟或捨棟樑而惟椳闑楔之是求雖欲覩噲噲之正望渠渠之成得乎見今朝廷之上熟軟成風含糊度日憂國如家者能有幾人愛君如父者果有何人此雖群臣才德俱下不及古昔之致以殿下則哲之明欲世貞愨斯貞愨之士至矣欲世砥礪斯砥礪之彦登矣推以至於平章軍國燮理陰陽亦何求而不得其人也臣愚死罪竊以爲側席之念非不切矣恐未至於如渴中朝之歎非不屢矣尙有欠於連茹乃使如臣憒劣苟充鼎席一任廟務之叢委其於俯協民情仰格天心之道其亦左矣玆敢猥陳祈免之辭兼寓獻箴之衷伏乞聖明亟賜斥退改卜賢德仍又奬用疎逖廣引忠讜益闡淸明之治誕敷位育之功千萬大願取進止答曰省箚具悉卿懇皆由予一人卿何過辭卿須安心視事仍傳曰此批答遣史官傳諭
정조 21년
執義申禹相疏曰伏以臣逖違天陛今已逾年矣區區犬馬之誠得於天賦之性瞻依耿結有不能自己者北望雲天每不覺涕淚之被面而只緣臣年紀衰頹疾病交侵杜門窮廬無意世事只期歌詠聖德以畢畎畝之餘年矣乃者千萬夢想之外柏府除旨忽下於伏枕呻囈之中繼之以馹召有命鄕閭動色臣手擎恩諭感淚交橫義分所在不敢言病扶舁寸進來到營下而賤崇添發諸症倍劇風寒外襲痰癖內結跬步之間萬無轉動之望疾痛之極不得不呼天而籲地伏乞聖慈俯垂矜諒亟遞臣所帶之職以安微分因治臣逋慢之罪以肅朝綱不勝幸甚臣旣乞免何敢贅他而事關民隱有難終默玆敢附陳惟聖明垂察焉今年穡事豐歉不均沿海諸邑太半赤地鳧茨之根烏昧之草亦無可食民皆餓色道多流丐其所拯救不容少緩而最是歲前救活之政實爲目下切急之務凡諸賙恤之典以我聖上如傷若保之念靡不用極臣何敢更煩而第於設賑之前別無可施之惠臣愚賤見抑有一說當此民間赤立之時其所可行者只是損上益下四字而已大凡天地生財只有此數不在下則在上苟使身爲守宰者悉心賙濟多方措畫無論多少量宜捐惠或以錢穀或以布木隨急隨救以爲次次扶接之道則上旣先倡下必有應之者拖至開春設賑之後則廟堂規畫自有成法按以行之庶可無憂矣然而此非朝家所可勒定者臣何以質言而程夫子有言曰雖一命之士苟存心於仁民愛物則於人必有所濟況掌一邑之財賦而苟有其心則豈無其效哉其餘救荒之方有皇明臣屠隆三十餘條列錄考据詳備亦令儒臣考出擇其可用者頒下諸賑邑以爲伐柯之則宜矣科場淆雜之弊朝廷法禁何等嚴明而徒歸空言無一實效至於今秋公州鄕試則營將中軍門外禁亂而無賴作挐之徒猶不能禁止至以紅繩結縛以示多士叢中其擧措之麤悍雖涉於可駭而苟究其本則專由於常賤之冒雜眞假之莫辨也一自籍法不明國綱解弛之後鋤耰棘矜之子人奴免賤之類稍有衣食者皆稱幼學濫赴場屋其中多錢之漢則以一人之身分作三四名使能文能筆者分往各處無論本道他道盜籍弄奸期於必得場圍之雜亂軍丁之消縮職此而然臣居鄕日久目覩其弊故如是詳知耳噫凡事救弊之道不治其本徒事其末則只添紛紜終無利益其本何也卽面試是已京試勿論至若鄕試則每科榜出之後各邑參榜之類都會營門一一面試無文倖占者隨卽摘發因以降丁則如此濫雜之輩初不敢赴擧夫豈有許多紛撓之弊哉面試之說言之者亦多而或慮其齷齪之擧每恢以山藪之量而此則有不然者倘能申嚴法令斷不饒貸則人皆畏罪不攻自破畢竟所得皆是眞才實儒所謂齷齪之擧不期無而自無端本澄源之道莫過於此伏願下詢於在廷之臣作爲定式永久遵行焉臣無任云云省疏具悉沿邑之民情今見爾疏益知其所不知鳧茨烏昧亦無可採云則甕罌之懸罄將何以御冬而充饑乎歲前後之借貸周給令廟堂嚴飭道臣使各其守宰竭誠力有必有所濟之效面試事非慮齷齪非恢山藪而不許也試體至嚴則便一面試昔在先朝嘗一試之而場內亦有奸弊更不試焉今日之紀綱比昔年不及又遠甚莫若因舊式而修明之爾其勿辭俟少間上來察職
정조 21년
校理朴吉源疏曰伏以天人之際甚可畏也從古災祥之來各以類應和氣之致祥乖氣之致災厥理昭昭捷如影響考之往牒槪可見矣噫今日之雷又何爲而隱隱也雖其聲甚微不入於四聰之明而雲臺之報纔徹減膳之敎已下十行絲論丁寧懇惻至以予心怵惕無聞倍於有聞爲敎臣奉讀未半實不勝欽仰贊嘆有以見我殿下寅畏之念對越之誠無時或弛仰格天心而仁愛之警告乃在於莫覩莫聞之中者何哉如臣無狀猥忝經幄徒切憂念略陳膚淺之見仰裨修省之方惟殿下澄省焉臣竊伏見我殿下以天縱之聖懋日新之工憂勤惕勵之念靡懈宵旰政令施措之間無少疵纇殿下之所自期臣民之所仰望者未嘗不以三代爲準而臨御二十餘年之間聖心獨勞治效愈邈民憂國計若涉無涯天災時變無歲不有了無治世之氣像反爲有識之憂嘆者久矣臣請就其易知易見者而言之噫有國治亂係乎用捨自古願治之主莫不辨別乎邪正之分審愼乎進退之際唐虞之盛尙矣無論雖以漢唐以下論之其一治一亂之跡皆由於用捨之得宜與不得宜而已試看今日朝象之不靖久矣人心之靡定極矣世道判渙聽聞駭惑臣愚死罪未知殿下之用捨有時乎或失其宜而然耶自再昨春以後朝著有淸明之漸公議得恢張之機而曾未幾何漸不如初名登白簡者官位愈顯語涉切直者廢斥不復以至中批之恩或及於罪犯名敎之人事關隄防之類惟是之故懲討不行義理漸晦已乖之世道無以矯正已溺之人心無以拯救躑躅之輩爭售嘗試之計覬覦之徒不無窺覘之心臣愚於此竊不勝漆室之憂而亦不能無憾於天地之大也殿下試於燕閑無事之時默自循省則亦豈不惕然警動於進退用捨之際乎噫近日以來紀綱不張奢靡成風第宅之踰制衣章之尙侈卽一痼弊渠渠夏屋莫非豪富之家粲粲衣服盡是卿相之貴古人之志不在溫飽雖難責之於今世之人而滔滔是營立門戶奔走衣食之類尙何望其振肅頹綱躬行節儉以裨我聖上淸明之化也哉於是乎轉相效尤流弊日滋以及閭巷之人亦皆慕而傚之身章無上下之分服飾有侈濫之習行路之間貴賤莫辨甚至市井白徒多着朝士之巾服勢家傔從皆作士子之貌樣而爲法官者恬不爲怪視若常事一任其爲莫之或禁此無他貴而尊者不能克儉克勤而卑而賤者擧皆是傚是則也噫我殿下崇儉之德有足以丕變一世而獨於此不能夬祛舊習者亶由群下之不善承奉而究其本則莫非紀綱不振法禁不行之致今日切至之弊孰有甚於此哉噫振拔淹滯卽人主之大政也夫遐土窮儒矻矻用工孜孜讀書者其區區志願不過爲備末班霑寸祿之計而通籍雖易做官甚難或積仕十年僅升六品經營半生未得一郵畢竟抱紅牌虛老於牗下者十居八九此固由於人多窠窄不能遍及之致而顧其齎鬱抱冤之狀豈不可矜之甚哉故我殿下特軫悶恤之念以十窠陵令俾作文窠以開疏鬱之路甚盛德事也而行之一二年仍又廢却見今以文科而爲陵官者殆無其人當初設施之意果安在哉鄕曲通籍之士擧皆如前積滯依舊齎鬱使殿下藹然德意不見信於遠人此豈非慨歎之甚而適足爲傷和之端也耶噫今年穡事始有豐登之望而間仍水旱之或失其時及夫秋成大違始料雖幸不至於大無抑亦未免乎歉歲而至於湖嶺則其勢將至於設賑夫災年賑政固爲大惠而苟或失宜反爲擾民之端此在道臣邑宰施措之如何而一有貪官汚吏或藉重賑資勒奪富民虛張飢口增報自備以圖倖賞者則其爲弊反有甚於凶歉而使朝家恤民之德意亦將有其名而無其實也臣曾在丙午待罪嶺邑適値荒政夙知如此之弊且於近日屢登賓筵仰聽德音有以知我殿下恤民之念溢於辭敎之外雖在厦氈深嚴之中悉燭蔀屋艱難之狀言言惻怛事事恩渥若使遐土愚氓親聽恩敎則孰不欲少須臾無死思報聖德之萬一也哉然而臣愚先事之慮或恐燭幽之明猶有遺照敢此縷縷伏願聖明嚴飭道臣另察邑宰俾無如前之弊焉凡臣所陳言皆拙陋不足以有裨於修省之政乃若其本則固在於殿下本源之地夫人主一心卽萬化之本而與天道爲一者也人主之有喜怒刑賞猶天道之有雨露霜雪也苟或喜怒之發不得其中刑賞之施一失其當則有若天道之反其常而爲災也可不懼哉可不戒哉伏願殿下念哉念哉仍伏念臣人器譾劣年紀衰邁忝居論思今已多年而未嘗出一言論一事居常愧懼今當可言之會草草數語有若塞責者然益切悚恧無地自容且臣於昨夜伏承仍任館職還爲入直之命馳到闕下則門鑰尙留以待臣到故臣蒼黃入闕追聞喉院以臣職名已差其代之意入稟云而臣旣無更出之路仍爲寄宿於直廬莫重禁中無職名無省記而遽然經宿者其在事體極爲悚惶此亦臣愚迷妄錯徑先入來之致由前由後情旣難安罪在罔赦伏乞聖明特遞臣所帶之職仍治臣不察之失以肅朝綱以安私分焉臣無任云云省疏具悉諸條所陳意在匡救當留意而用捨自有權度至於營立門戶奔走衣食之類尙可曰士大夫而爾何混圇爲說不嫌其誣一世乎文官積滯事卽所惓惓不置者其中十窠之還卽廢却委折令該曹草記貪鄙守宰之憑藉賑資勒奪富民之家貲仍又虛張增報以圖其倖賞爾言誠是何必更煩飭敎當觀來頭登聞先從此輩欲施懲一之典爾其勿辭察職
정조 21년
丁巳十月十二日辰時上御便殿方物看品入侍時行都承旨洪明浩行左承旨李晩秀行右承旨申耆左副承旨金載翼右副承旨金勉柱假注書吳泰曾記注官金良倜記事官承膺祚一提學鄭民始二提學沈煥之檢校待敎沈象奎兼戶曹判書金華鎭以次進伏訖民始煥之曰日氣頗寒聖體若何上曰一樣矣上曰戶判下去方物看檢以入而諸承旨亦竝下殿方物中如有麤劣者點退可也耆曰玉堂朴吉源旣有還爲入直之命而本職已爲出代何以爲之乎上曰其代望筒勿施民始曰舟橋所排船隻今將點閱而都廳金明遇有身病時日內無擧行之望云有難等待姑爲改差以訓鍊都監千摠李格差下使之擧行何如上曰依爲之出擧條命退諸臣以次退出
정조 21년
丁巳十月十二日午時上御便殿同副承旨入侍時同副承旨李海愚假注書吳泰曾記注官金良倜記事官承膺祚以次進伏訖上曰前承旨申耆令該曹口傳付軍職出榻敎命退承史以次退出
정조 21년
行都承旨趙鎭寬牌不進行左承旨李集斗坐直行右承旨洪仁浩坐左副承旨李義鳳牌不進右副承旨李翼晉坐同副承旨李海愚坐直注書二員未差假注書吳泰曾仕直呂東植仕事變假注書宋應圭仕直
정조 21년
李海愚啓曰大司憲李城輔執義申禹相掌令吳翰源持平崔履亨在外掌令鄭最成持平趙秀民牌招啓辭未下監察茶時之意敢啓傳曰知道
정조 21년
李集斗啓曰左副承旨李義鳳今日不爲仕進卽爲牌招何如傳曰允
정조 21년
傳于李海愚曰知申批下牌招
정조 21년
以左副承旨李義鳳牌不進罷職傳旨傳于李海愚曰只推
정조 21년
李集斗以禮曹言啓曰今十一日所下傳敎中自今日減膳三日事命下矣三日之限止於今日自明日依例復舊封進之意分付何如傳曰允
정조 21년
洪仁浩以兵曹言啓曰依下敎御營廳行首敎鍊官徐有祈摠戎廳行首敎鍊官金命旭龍虎營拘留之意敢啓傳曰御校放摠廳則望筒尙不書入待書入該校放可也
정조 21년
洪仁浩以摠戎廳言啓曰謹依本廳中軍望筒批旨前統制使李潤慶本廳中軍單付之意敢啓傳曰知道
정조 21년
兵曹摠戎中軍單李潤慶
정조 21년
洪仁浩以兵曹言啓曰依傳敎龍虎營拘留御營廳行首敎鍊官徐有祈放送之意敢啓傳曰知道
정조 21년
洪仁浩以兵曹言啓曰摠戎廳中軍望筒旣已書入該廳行首敎鍊官金命旭放送之意敢啓傳曰知道
정조 21년
洪仁浩以御營廳言啓曰本廳字內興仁門南邊第一城廊近處體城頹毁改築處女墻亦已畢築之意敢啓傳曰知道
정조 21년
行都承旨趙鎭寬疏曰伏以臣才旣綿薄跡又臲卼固不足備使於百執事之末而前後除拜未曾固辭者寧或不知其匪分非敢藉此爲圖報秪緣恩造罔極進退惟命情雖出於激感義終歸於辜負每念至此何嘗不汗霑衣也向來泮任尤其不稱之甚而迫於嚴命猝當庠製其所狼狽料之審矣果然臺端之論發矣臚列事狀語意深緊情或不諒言則皆是臣實自取尙誰尤哉大抵一經陞庠每多辭說而今年則尤異未畢陞試徑設合製鎭日開場卽地出榜遺珠濫竽理所難免其不能仰體天地之大公俯叶彼此之物論也甚矣若如臺臣所論改定節目則固善也不然則如臣俗吏又焉能容易通變擺脫流例一新多士之耳目哉此所以臣於前日筵席亦奏以今之陞庠不如革罷之爲愈者也嗚呼人臣之溺職僨事者固多有之而若臣者匪直此也自知非才始也冒受罪也亦旣冒受未革流弊亦罪也弊旣未畢多失才彦亦罪也三罪之外負恩爲尤大山海涵育未酬涓埃雨露生成自就穽坎有臣如此生不如死惟願遄伏鐵鑕以贖罪過噬臍無及靦顔而已此際伏奉知申特除豈不欲竭蹶趨承而情踪悚蹙冒膺無路昨違嚴召益增罪戾伏乞聖明俯賜諒察亟降威命遞臣本兼之職治臣孤負之跡仍命選部鐫去朝籍以爲人臣昧恩背德之戒千萬幸甚臣無任云云答曰省疏具悉此等處政合無卞卿其勿辭行公
정조 21년
大司諫李相璜疏曰伏以比年秋冬之雷殆乎無歲不作人情忸於恬逸天變等於故常大僚之所惕厲不過祈免而已近臣之所勉戒不過備數而已惟我殿下所以恐懼對越警動修省減常膳而求昌言者若又如此而止未見實心實政之措諸施爲則臣愚死罪竊以爲此亦應文而已言語之感人猶末也況敢望格天心而弭天災也氣節所以維持國脈而繳還之院規未復義理所以扶植民彝而懲討之臺章見格以之愼名器而躁囂競進整紀綱而等威莫別經用則大倉之陳腐無聞民隱則蔀屋之窮愁轉甚凡此數者皆我殿下所以諄諄惓惓屢勒絲綸而前後修省之會上下之所交相勉勵者又不啻三致意焉然而反觀乎施爲之實則非徒實未嘗培養而反或沮抑之矣非徒實未嘗闡明而反或湮晦之矣實未嘗愼惜而啓僥濫之弊實未嘗整頓而有頹弛之歎冗費未節則有似乎經用之實未嘗卹也惠澤未究則有似乎民隱之實未嘗軫也上天之昨年警告猶今年也殿下之前日修省猶今日也修省之實未著於前日而警告之異又發於今年指爲某應語雖近於傅會災有所召理不忒於感應伏願聖明毋徒規規於文爲之末益加慥慥於眞實之域一政令而惟恐實德之未著一施措而惟恐實效之未見行之以實心實政而氣節不振義理不彰公器濫而紀綱紊經用匱而民力困治不徯志災不退舍臣則曰無是理也眞實無忘財成各宜卽天之誠也而殿下之所當則者惟殿下懋哉仍伏念臣有偏母年今七十有四積傷喪威素抱癃疾枕席委呻朝不謀夕而宿症虛癆比又越添飮啖全却藥餌罔效目下凡節十分危悶蓋其根委已痼榮衛已竭每遇寒暑如期輒發亦必動費時月辛苦乃已臣旣終鮮兄弟又無子女相依爲命在子惟臣左右扶將方寸煼灼顧臣情理事勢實無離舍供職之望玆敢疾聲控籲於閔覆之下伏乞聖慈俯賜鑑諒亟命鐫削臣職名以便救護仍勘臣瀆擾之罪以昭法紀焉臣無任云云省疏具悉所陳當留意爾其勿辭救護
정조 21년
丁巳十月十三日午時上御重熙堂同副承旨入侍時同副承旨李海愚假注書吳泰曾記注官金良倜記事官承膺祚以次進伏訖上曰摠戎中軍初何不以李潤慶擬入而以崔景岳換擬耶海愚曰政院誤看傳敎而不善知委矣上曰傳敎中旣有又有二字則有何難知耶命退承史以次退出
정조 21년
行都承旨趙鎭寬病行左承旨李集斗坐行右承旨洪仁浩坐左副承旨李義鳳坐右副承旨李翼晉坐直同副承旨李海愚坐直注書二員未差假注書吳泰曾藝文館下番直呂東植仕直事變假注書宋應圭仕
정조 21년
洪仁浩啓曰來十八日專經武臣殿講日次矣敢稟傳曰爲之
정조 21년
李集斗啓曰來十六日日次儒生殿講爲之事命下矣處所以何處爲之乎敢稟傳曰專經武臣殿講日同爲之處所便殿爲之
정조 21년
李海愚啓曰明日拜表兩司當爲進參除在外受由疏批未下傳旨未下未署經外未肅拜人員竝待開門牌招何如傳曰允
정조 21년
李海愚啓曰大司憲李城輔執義申禹相掌令吳翰源持平崔履亨在外掌令鄭㝡成持平趙秀民牌招啓辭未下監察茶時之意敢啓傳曰知道
정조 21년
傳于李集斗曰禮房承旨馳詣宗廟景慕宮奉審摘奸以來傳于李集斗曰左承旨入侍傳于洪仁浩曰右承旨入侍
정조 21년
傳于李集斗曰大司成批下牌招察任
정조 21년
李集斗以吏曹言啓曰今十月十二日弘文館校理朴吉源上疏中振拔淹滯卽人主之大政也夫遐土窮儒矻矻用工孜孜讀書者其區區志願不過爲備末班霑寸祿之計而通籍雖易做官甚難或積仕十年僅陞六品經營半生未得一郵畢竟抱紅牌虛老於牗下十居八九此固由於人多窠窄不能遍及之致而顧其齎鬱抱冤之狀豈不可矜之甚哉我殿下特軫憫恤之念以十窠陵令俾作文窠以開疏鬱之路甚盛德事也而行之一二年仍又廢却見今以文科而爲陵官者殆無其人當初設施之意果安在哉鄕曲通籍之士擧皆如前積滯依舊齎鬱使殿下藹然德意不見信於遠人此豈非慨歎之甚而適足爲傷和之端爲辭而批旨內文官積滯事卽所惓惓不置者其中十窠之還卽廢却委折令該曹草記事命下矣取考臣曹所在謄錄則曾於己亥年因聖敎自廟堂以除出蔭職十窠添爲文職十窠而不以某司某窠爲不易之窠隨時輪差無失定限之十數定式而其後連爲遵行矣間因蔭仕出六之窠窄未免隨時漸減雖以目下言之章陵令洪奭一人外蔭窠中無文臣時帶者勢或似然而臣曹實有不能遵行之失惶恐敢啓傳曰間因云者謂因甚事乎旣有定式則何敢無端不遵乎草記甚矇然卿則推考當該犯科堂上廟堂査出論責可也
정조 21년
李翼晉以賑恤廳言啓曰依下敎濟州進上領來人四名處各米三斗式依例分給之意敢啓傳曰知道
정조 21년
洪仁浩以備邊司言啓曰卽見江原監司徐有防災實狀啓則分等不爲擧論仍以爲事目災一百八十八結外不足災一百二十結四十三負九束依數準許後錄諸條竝請令廟堂稟旨分付矣其一平海蔚珍兩邑還穀中太木麥本非宜土而今年田種偏被災害本色準捧實無其路從民願平海太二百九十石以正租準折代捧木麥一百六十石以荒租準折代捧蔚珍木麥三十石太三百石以正租準折代捧待明秋竝還作本色事也其一歙谷太多而租少且太非土宜從民願還太中限三百石以租準折換作事也其一平蔚兩邑限明秋勿定配所就已來配中蔚珍限七名平海限三名移定道內各邑事也其一推奴徵債限明秋防禁事也平蔚外年事別無異同不必强爲分等至於災結加劃之請以本道今年年事較地部元劃災摠庶可相當而第念嶺東諸邑本尙畓農被災差深所請結數似不至太濫特爲依施俾無把束白徵之弊平海還穀太二百九十石以正租準折代捧木麥一百六十石以荒租準折代捧蔚珍還穀木麥三十石太三百石以正租準折代捧事該邑事情無怪如此依請代捧待明秋還作本色歙谷太三百石以租準折換作事小民之食租不如太該縣田農亦未至告歉不可以一時易捧永許換作置之平海蔚珍兩邑限明秋勿定配所事及已配罪人中蔚珍限七名平海限三名移定配所於道內各邑事移配之弊亦云不少而道內移配不甚爲弊竝與推奴徵債防禁事依施之意分付何傳曰允
정조 21년
洪仁浩以備邊司言啓曰卽見黃海監司李義駿災實分等狀啓則殷栗等九邑置之尤甚海州等六邑置之之次鳳山等八邑置之稍實仍以爲初不付全不掛鎌蟲損水沈覆沙成川浦落積石等畓災三千六百三十八結七十四負一束旱田請災係是法禁而今年水災在古罕有如干川浦之不甚大段者竝爲削減只就其永無形址者抄之又抄則成浦積石等田災亦爲二百十八結六十三負九束而其中積石災名前所未有今此殷連兩邑不可以常例論故一從被災實狀竝爲入錄而田畓合災爲三千八百五十七結三十八負元俵災八百結外田畓災竝三千五十七結三十八負特許加給後錄諸條竝請令廟堂稟旨分付長連殷栗兩邑矯救蘇革之策與該邑守宰爛熳消詳別具登聞爲辭矣其一三軍門及各衙門保米太依納布軍例尤甚邑之尤甚面里每名錢二兩代捧之次面里折半代捧稍實面里三分一代捧事也其一尤甚九邑他道罪人限明秋勿定配所其中殷栗等四邑定配罪人參量移配事也其一冬三朔牙兵入防停止事也其一推奴徵債限明秋防塞事也本道穡事參以農形狀本較諸水災淺深尤甚名色似當多不過四邑極不越六邑而今以九邑通置尤甚恐未稱停而旣已分等姑依此施行至於加劃災結之請聖念每軫寧失民事固宜從厚而所請之數比之畓摠恰過四分之一若而邑水災雖曰非常此外災名有不足論且況田災前以綿田給災之未有實惠爲言則道臣知其事情矣今玆之請不幾於前後矛盾而綿田旣不給災則他田豈必獨被永災乎事關後弊該道臣從重推考田災一款勿爲擧論事目災八百結外加劃一千三十結以準一千八百三十結之數而近來道臣或以見減爲歉準請爲快殊不念助徹之遺意誠甚未安如是優劃之後若或未究災邑之惠徒循煩請之例均之爲責以此嚴飭保米太尤甚邑三等面里分數代錢事憫恤米保之敎屢勒於西南非不知仰承德意而本道事情異於兩南雖以年前已事言之未見其效反或滋弊故向於繡單覆奏也長淵豊川兩邑禁營太保只請今年代納自明年依前還作米保者自有裁量而然則今又泛請代納有欠詳審置之尤甚邑勿定配所事依施殷栗等四邑定配罪人參量移配事取考秋曹徒流案則長淵長連豊川等邑竝與不可移配者而計之其數最多就其輕罪參量移配於道內以除遠地去來反擾官民之弊牙兵入防停止事推奴徵債防塞事竝爲依施何如傳曰允
정조 21년
大司憲李城輔疏曰伏以臣伏承御批溫諄懇至可感豚魚拜稽莊誦不知所達知申之任何等緊重而乃以招徠之至意特降格外之隆旨實是古今所無之創典也緣臣違慢虛縻野外殆踰一旬有損國體莫大於是蹙伏私次恭俟嚴誅忽於此際移除憲職復有馹召千萬不稱彼此惟均惝怳殞越愈往而愈不能自己也臣之前後所叨雖古昔名儒非常之遇何以過之況以臣家受國厚恩世篤忠勤至于臣身行已無狀欺罔聰聽夤緣慶會濫陞峻秩及其久帶宮銜則竊欲粗效微誠正在是職而賤分癃疾俱難冒膺卽其蹤跡頑如木石世臣愛戴之恒情亦未能少伸矣顧此風憲之長責任甚重而特旨再授德意隆摯此豈臣之所敢承當哉曠世洪造報塞無路夙夜憂恐方寸煎灼莫省所以爲圖也惟我聖上以卓冠百王之資有上承千聖之學竊願希天之工純亦不已朝乾夕惕與道爲一至誠感神盛德格天使二帝三王之治復見於今日又以燕翼之謨深思早諭之方俾我元良有以得乎聖學傳心之妙爲億萬年太平之基臣優游壟畝歌詠至化永爲康衢祝堯之氓此乃日夕攢手而顒望者也元子宮小學畢講之日猥蒙食物恩典國家莫大之慶與鄕黨親戚聚首相賀懽欣蹈舞而一未參講徒添寵賚彌切惶愧之私伏乞天地父母俯垂照諒亟命解臣職秩治臣罪戾以肅朝綱以安私分不勝幸甚臣無任云云答曰省疏具悉卿何巽讓若是之甚也況見任必欲致之且況兼任之義當出膺豈待予言卿須卽起上來
정조 21년
行大司成李晩秀疏曰伏以臣於昨者伏奉國子除命臣之是任前後凡四叨矣職務則每積瘝曠課試則畢露瘡疣上玷名器之重下貽賢關之羞雖蒙聖度寬容不加之罪而磨驢亦已屢踏矣鉊刀不可再割矣尙何敢抗顔復據於皐比之座以重辱思皇之多士哉且臣伏見前掌令文躍淵疏本盛陳陞庠之弊末以挽近師儒之望輕請極擇久任歷數近日職名之最久人望之最輕莫臣若也政宜極汰庸品妙選俊彦使臨淮壁疊精彩頓變而迺以已試蔑效之蹤更畀公議峻發之地旋解旋縻苟然充位豈不大有乖於淸朝綜核之治而臣若褒如充耳視以宿趼不思所以自引則擲甓之嗔縱不暇恤彈綿之譏何辭以解噫臣之事我殿下如子於父片片衷赤天日照臨備例飾讓非義所出圖占便宜尤豈敢焉而陞試期迫飭敎不可久曠也臺疏體嚴華銜不可虛帶也廉愧根於心去就決於義反復揣量無望冒沒詩所云豈不懷歸畏此簡書者臣之謂也玆敢不避瀆撓之誅略控肝膈之懇伏乞聖明俯垂鑑諒亟賜鐫免仍命選部勿復擬臣於國子之望以重公器以安私分不勝幸甚臣無任云云答曰省疏具悉卿其勿辭行公
정조 21년
持平趙秀民疏曰伏以我殿下不以隱隱之微響或忽穆穆之對越旣下減膳之敎仍有求助之命戒懼修省之聖念洋溢於絲綸之問大哉至哉是足以格回天心迓續休命臣愚區區竊不勝斂仰攢祝之至如臣膚淺顧何敢措一辭出一言仰裨德意之萬一而職忝言地不敢終默嚴畏徊徨今始略控愚衷仰塵睿覽猥越之罪實無所逃嗚呼天道玄遠人事卑近雖未知何如而召災何如而弭災而天人一理感應不忒下而盡修省之責則上有悅豫之道歷溯往牒莫不皆然試以今日人事言之果可以無召災之端而減膳求助之敎不徒歸於一時應文而止耶嗚呼君臣上下之所共勉者豈不在於門義理靖世道乎義理之明世道之靖只在於誅亂賊嚴隄防而顧今亂賊誅乎否乎隄防嚴乎未乎三司之故紙便作回錄中物而天討未擧禍胎潛滋一國之人心實無底定之望而日月屢更狃安成習如是而天心安得悅豫災異安得不生乎噫象魏之禁所以防爲非而制民邪今殿下移此而爲拒讜言杜公議之資堯舜之世亦有此否義理由是而不明隄防由是而不嚴其爲陽愆而陰盛孰有甚於此者乎伏惟我殿下聰明睿知卓冠千古政法治敎迥出百王洞見義理精微之大原巍巍乎非在廷臣僚所敢仰測則何獨於天經民彝之關頭猶未之照察耶應天以實之道捨此一事更無可望臣愚死罪竊以爲亟允三司請討之啓仍命還寢諸條禁令則天災可以弭矣義理可以明矣世道可以靖矣惟殿下不以人廢言懋哉懋哉仍伏念臣跡本單寒姿又庸下釋褐之初爲人玷汚臣之不肖無狀固不足恤而墜壞家聲更無餘地拊心自悼靡所因極千萬不自意乃於辛亥首春伏蒙我殿下曠絶之恩敎若曰乃父嚴於涇渭申之以如許樹立結之以一部明義恩旨鄭重德音渙宣臣與闔門老少聚首擎讀自不覺一字一涕嗚呼臣之亡父官甚卑也死稍久也縱聖明如日中天無微不燭而如此異恩今古攸罕洪造大化昊天罔極非但臣鐫肝鏤髓攢祝圖報臣父有知亦將感泣結草於泉臺之下矣顧臣感戴之誠只願赴湯而蹈火肝腦之塗地官職逡巡初非可論而第玆言責之職其任不輕揚揚冒膺實非義分之所敢出日昨違傲亶非獲已伏地惶懍罔知攸措伏願聖慈諒臣言之至悲察名器之甚重亟命鐫削臣職名以安微分以重臺閣不勝幸甚臣無任云云省疏具悉當留意爾其勿辭察職
정조 21년
丁巳十月十四日午時上御便殿左承旨右承旨同副承旨入侍時行左承旨李集斗行右承旨洪仁浩同副承旨李海愚假注書呂東植記注官金良倜記事官承膺祚以次進伏訖上敎仁浩曰今番諺翻冊子不可不詳定凡例成出一統文字前承旨李泰永明日使之入來承宣與之相議爲之可也上曰正本則今冬內似難畢寫矣集斗曰稍待開春後徐徐書出似好矣上曰此言誠好矣命退承史以次退出
정조 21년
行都承旨趙鎭寬病行左承旨李集斗坐行右承旨洪仁浩坐直左副承旨李義鳳病右副承旨李翼晉坐直同副承旨李海愚坐注書二員未差假注書吳泰曾藝文館下番直呂東植仕直事變假注書宋應圭仕
정조 21년
藥房提調金載瓚行左承旨李集斗啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 21년
李集斗以內醫院提調意啓曰副提調趙鎭寬謂有身病今日問安不爲仕進卽爲牌招何如傳曰允
정조 21년
李集斗啓曰今日拜表雖無諫院依例行禮之意敢啓傳曰知道
정조 21년
傳于李海愚曰三使臣留待
정조 21년
傳于李海愚曰三使臣入侍
정조 21년
李集斗以司饔院監膳提調意啓曰漁夫貢人等呼訴內冬節已屆魚族深入設網屢日勢難捉得將至闕供之境云每年如此之時以他可合之魚及活鷄例有參半代捧之規而莫重御供自下不敢擅便惶恐敢啓傳曰代捧
정조 21년
李海愚以內醫院提調意啓曰關東封進人蔘前後申飭非止一再而今番十月令納人蔘今日臣與諸醫官各別擇捧則當捧十四斤四兩內所捧爲八斤二兩零退却爲六斤一兩零御藥事體何等嚴重而不善察飭退却之數若是夥然其在警勵之道不可只令改納而止江原監司徐有防罷職領納差使員金城縣令金相穆令該府拿問處之當該審藥移法司從重科治何如傳曰近來蔘品劣下昨年卿等筵奏之後今年則必勝更爲參酌加捧於退捧中可也
정조 21년
洪仁浩以備邊司言啓曰使行文書紙品未免麤劣致勤下敎不飭之失臣方惶恐俟勘而當該造紙署提調承文院公事提調施以罷職之典何如傳曰允卿則勿待罪
정조 21년
洪仁浩以備邊司言啓曰前洪州牧使柳誼所啓批旨有問于廟堂草記之命矣取見其所啓則以爲稅穀一船所載旣準千石竝其船人船價及雜費條恰爲一千四五百石所載太重不如輕舟之利涉若減數裝載則其於舟行似爲便好爲辭矣該牧使之論蓋欲減載稅穀竝雜費以準千石之數非無意見而勿論公私船船價雜費外元穀之限千石裝載自是定式且船人聊賴專在稅穀今若減數於稅穀則擧無樂赴之意將有厭避之慮且所謂雜費邑各不同多少不一至於私穀裝載一自舟橋司設施之後不但飭禁之至嚴船主輩互相糾察故流來宿弊不期祛而自祛今不必減載稅穀以致船人之解體舟橋堂上之見亦無異同使之依前擧行何如傳曰允
정조 21년
洪仁浩以舟橋司言啓曰舟橋排設日子令日官池景喆推擇則今十月十六日辰時爲吉云當日臣民始率都廳臣李格出往始役之意敢啓傳曰知道
정조 21년
丁巳十月十五日辰時上御便殿三使臣入侍時同副承旨李海愚假注書吳泰曾記注官金良倜記事官承膺祚冬至正使金文淳副使申耆書狀官洪樂游以次進伏訖上曰卿等遠行矣到彼若以封冊事有問只以庚戌年太上皇已賜百福字許以封冊我國受言藏之頌祝皇恩雖將封冊別無更請之端但卽來告事由之意爲答也上饋之酒仍賜正副使貂皮耳掩各一部書狀官鼠皮耳掩一部敎樂游曰向筵已諭於正使而書狀況是行臺也書冊紋縀之禁無或少忽可也命退諸臣以次退出
정조 21년
都承旨未差行左承旨李集斗坐直行右承旨洪仁浩坐左副承旨未差右副承旨未差同副承旨李海愚坐直注書二員未差假注書吳泰曾仕直李弘謙仕事變假注書宋應圭仕
정조 21년
洪仁浩啓曰臣仁浩壯勇衛戎器點考進去下直之意敢啓傳曰知道
정조 21년
李集斗啓曰左副承旨李義鳳今日不爲仕進卽爲牌招何如傳曰與未肅拜都承旨許遞仍與未差之代政官牌招開政差出
정조 21년
李集斗啓曰假注書呂東植身病猝重勢難察任今姑改差何如傳曰允
정조 21년
洪仁浩啓曰臣依定式進詣明政門月臺壯勇衛戎器點考後仍以傳敎內辭意勞問則皆好在云而壯勇衛李永植崔泰曾金彦格油衫破傷分付該營改備之意敢啓傳曰知道
정조 21년
呂東植改差代以李弘謙爲假注書
정조 21년
傳于李集斗曰昨日大臣處口傳下敎誤以傳敎書出司謁何足責當該承旨遞差
정조 21년
傳于李集斗曰故右相緬禮時旣經閣職已令內閣擧行而大臣緬禮提稟法典所在則何不提稟乎依他例擧行當日遣官致祭
정조 21년
兵曹口傳政事副護軍單李翼晉
정조 21년
李集斗啓曰吏曹參判徐邁修參議魚用謙牌不進推考傳旨及罷職傳旨今方捧入而開政命下之後如是違牌不卽擧行事甚未安參判更卽牌招何如傳曰允
정조 21년
傳于李集斗曰吏曹參議前望單子入之待下批牌招察任參判則聞以入於現告違牌云亦旣冒犯則日前草記之措語極爲駭然罷職前望單子入之待下批一體牌招
정조 21년
吏曹堂上前望單子入之參判李敬一參議蔡弘遠落點
정조 21년
李集斗啓曰吏曹參判李敬一參議蔡弘遠牌不進推考傳旨及罷職傳旨今方捧入而開政命下之後如是違牌不卽擧行事甚未安參判李敬一更爲牌招何如傳曰允參議只推更爲牌招
정조 21년
以兵曹堂下武臣朔試射設行單子傳于李海愚曰專經講比之朔試射自有緊歇退行於下敎日日次儒生講陞試當相値上齋生先爲製述幼學及應講生進殿講則亦爲退行於下敎日而再明日則抄啓文臣親試爲之
정조 21년
以慶尙監司李亨元狀啓火稅屯畓從實執卜奴貢僧錢㝡尤甚淸河等六邑尤甚戶及至殘寺刹停退新還餉參量災形分數停退事判付內啓下備邊司爲旀奴貢僧錢比之軍保布輕重緊歇自別兺不喩居尤甚之處爲尤甚之民者奴與僧何異而古之停與蕩通稱身貢米布乙仍于軍民及奴竝入於一視之中矣近來則單言保一字不但斑駁設或竝說身貢及其施惠奴不同被者固陋莫甚是置保軍不過二百年內新創貢奴卽箕聖以後舊制也以此年前別爲措辭下敎而以今狀語觀之奴僧之停免只擧㝡尤甚之尤甚處尤豈特敎之本意乎僧錢之如彼抑或爲說唉彼貢奴之計口各捧之額反不及於保民保軍此果何許法典乎當該道臣卽亦待勘中人不必處分而事件各異則亦不可仍置狀啓還下送該道臣越俸十等以謝嶺以外不知咸恤籲天無從之公賤爲旀年前以奴貢事遍問諸道後姑不指一回下者豈或旣始便抛而然哉諸道啓本與夫各人收議都封掛在榻邊以待心中商度之融會貫通是隱則爲按道之臣而專昧此義擧行泛忽豈不駭然之甚乎因此又有提及者奴貢之弊北關爲甚而北關之中本宮納內奴等之一口所納幾過數十金云探問別差果如所聞事係莫重享需猶當仰遵兩朝減貢匹數之德意一一釐正是去乙況旀所捧未必是專爲莫重所用亦非宮屬官吏等支放之物而輸致京司之不緊名色云其在宮府一體之義道臣豈可不稟旨釐正乎與下去別差眼同抄出別具一冊具由狀聞事分付北伯處爲良如敎
정조 21년
洪仁浩以兵曹言啓曰專經武臣講官加抄啓人員及減下人員別單書入之意敢啓傳曰知道
정조 21년
丁巳十月十六日午時上御重熙堂同副承旨入侍時同副承旨李海愚假注書吳泰曾記注官金良倜記事官承膺祚以次進伏訖上命書榻敎曰前承旨李翼晉令該曹口傳付軍職命退承史以次退出
정조 21년
行都承旨李鼎揆在外行左承旨李集斗坐行右承旨林濟遠在外行左副承旨洪仁浩坐直右副承旨李肇源在外同副承旨李海愚坐直注書二員未差假注書吳泰曾仕李弘謙仕直事變假注書宋應圭仕
정조 21년
李海愚啓曰來二十一日朝參日次矣敢稟傳曰停
정조 21년
李集斗啓曰來二十一日輪對日次矣敢稟傳曰爲之
정조 21년
傳于李海愚曰兵刑換房
정조 21년
傳于李海愚曰有司堂上中未付軍職人令該曹口傳付軍職
정조 21년
李海愚啓曰狀啓跋辭之無得衍語前後飭敎何等截嚴而卽見全羅監司李得臣狀啓則跋語敷衍大違格例揆以事體萬萬未安原狀啓係是民事雖不得不捧入而當該道臣不可無警責推考何如傳曰允
정조 21년
傳于李海愚曰當該承旨推考
정조 21년
李海愚以兵曹言啓曰武臣兼宣傳官李以龍受由下鄕過限未上來依法典改差何如傳曰允
정조 21년
李海愚以武臣堂上朔試射試官意啓曰今日試射時五衛將折衝李義彬禁衛營千摠折衝金養和俱未滿四中依承傳罷職何如傳曰允
정조 21년
有政吏批判書宋煥箕在外參判李敬一參議蔡弘遠進行左副承旨洪仁浩進以李鼎揆林濟遠李肇源爲承旨金載瓚爲左參贊南公轍爲大司成金載瓚爲社稷提調宋煥箕爲司饔提調洪明浩爲司譯提調趙宗鉉爲典牲提調蔡弘履爲造紙提調崇政李承植今加崇祿武臣堂上祿試射時連三次居首依法典加資事兵曹覆啓判下
정조 21년
兵批判書李祖源進參判柳誼病參議尹致性入直參知申鳳朝病同副承旨李海愚進以鄭存中閔台爀爲副摠管李邦榮趙光鉉爲同知崔海大李錫增李烷爲五衛將許浣爲武兼黃潤銓爲於蘭萬戶李命源爲南桃浦萬戶僉知單李溏行護軍洪明浩行副護軍李勉兢金載翼李義鳳曺翰振副司勇李勉玄沈鍵竝單付
정조 21년
以掌樂正望筒傳于洪仁浩曰太早更爲擬入
정조 21년
吏批再政以洪樂淵爲掌樂正活人提調鄭民始造紙提調蔡弘履相換
정조 21년
洪仁浩啓曰新除授行都承旨李鼎揆時在慶尙道慶州地行右承旨林濟遠時在忠淸道石城地右副承旨李肇源時在黃海道安岳地竝斯速乘馹上來事下諭何如傳曰允
정조 21년
傳于李海愚曰史官一員待令騎馬一匹立之
정조 21년
傳于李海愚曰新除授大司成待開門牌招
정조 21년
以慶尙監司李亨元狀啓癸丑還起處實起結數待其磨勘條別登聞事傳于李海愚曰狀啓令政院還下送而令廟堂嚴飭所謂癸丑勒徵等說更發於道內其道臣罪當何居一一無欠擧行後形止使之狀聞
정조 21년
李海愚以備邊司言啓曰關西後運襦衣一百四十五領紙衣一百領照數稱量木綿紙品竝爲看審監封逢授於齎去禁軍處沿路輸運及本道頒給等節更爲各別嚴飭之意敢啓傳曰知道
정조 21년
李海愚以備邊司言啓曰吏曹草記蔭職十窠添爲文職十窠事己亥定式而間因蔭仕出六之窠窄未免隨時漸減臣曹實有不能遵行之失事批旨內間因云者謂因甚事乎旣有定式則何敢無端不遵乎草記甚矇然卿則推考當該犯科堂上廟堂査出論責可也事命下矣己亥定式以後始自己酉正月政以蔭官差擬文官陵令窠似由於一時蔭官窠窄而旣無筵稟文蹟之可據當該首犯銓堂所當論責而判書李𡊠身故勿論其後仍爲襲謬之首堂及獨政時犯科之亞三堂溯考政案則判書洪良浩鄭昌順金文淳金思穆徐有防李致中徐鼎修金載瓚參判李秉鼎閔鍾顯李在學黃昇源洪明浩丁範祖李益運參議李祖承曺允大沈煥之徐邁修申耆李冕膺鄭大容金履翼李勉兢皆入現告領敦寧金履素判府事金憙以判書參判亦在現告而係是大官不得循例擧論其餘許多該堂有難一竝論罷從重推考其中判書鄭昌順資是輔國參判徐邁修纔以此事已被罷職之典勿論何如傳曰允
정조 21년
李海愚以備邊司言啓曰卽見全羅監司李得臣狀啓則以爲今年災荒較甚於壬子列邑報災過於壬子而參互聞見點退査櫛今纔停當則道內災摠合爲二萬一千九百六十結以此較量於地部劃下二千一百結則其所不足爲一萬九千八百六十結請令廟堂稟旨加劃矣本道年事大違始料而至於壬子水災挽近所罕則道臣之必欲倣用壬子災摠者未知其十分襯當元劃災二千一百結外加劃一萬六千結已準一萬八千一百之數則庶幾無冤無濫惠可下究以此分付此非懸空而臆斷自有櫽括而折衷嚴飭精俵俾無如近來無難煩請徒損事體之地何如傳曰允
정조 21년
持平趙秀民啓曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律答曰不允新除授掌令吳翰源持平崔履亨時在京畿楊州地司諫院司諫李羽逵時在抱川地請竝斯速乘馹上來事下諭答曰依啓
정조 21년
丁巳十月十七日辰時上御便殿軍士房承旨入侍時同副承旨李海愚假注書李弘謙記注官金良倜記事官承膺祚以次進伏訖上曰嶺伯許還下送狀啓當竝與籌司行會同爲出給而只以狀啓出付何其率爾也且判付頭辭頗欠詳明亦爲改書出可也命書榻敎曰活人提調鄭民始造紙提調蔡弘履相換仍命退承史以次退出
정조 21년
行都承旨李鼎揆在外行左承旨李集斗坐直行右承旨林濟遠在外行左副承旨洪仁浩坐右副承旨李肇源在外同副承旨李海愚坐直注書二員未差假注書吳泰曾仕李弘謙仕直事變假注書宋應圭仕
정조 21년
洪仁浩啓曰大司憲李城輔執義申禹相掌令吳翰源持平崔履亨在外掌令鄭㝡成傳旨未下持平趙秀民呈辭監察茶時之意敢啓傳曰知道
정조 21년
傳于李集斗曰御定冊子句讀當爲較正進講冊子懸吐諸玉堂齊進擧行猶是流來館中故規況御定冊子乎玉堂在外及未肅拜者許遞前望單子入之待下批待開門牌招使之齊會擧行
정조 21년
玉堂前望單子入之應敎李翊模副應敎尹序東校理李貞運副校理鄭來百朴崙壽修撰李羲甲林漢浩副修撰尹益烈韓致應落點
정조 21년
李海愚啓曰巡將監軍例於申後卽爲受牌而二所監軍洪理燮稱以有頉日暮之後自兵曹始爲來呈草記事極駭然原單子付標以入而當該不飭之兵曹入直堂上推考何如傳曰允
정조 21년
以掌令鄭㝡成牌不進罷職傳旨傳于洪仁浩曰只推
정조 21년
李集斗以吏曹言啓曰新除授軍資監正金觀柱除拜後過限未肅拜依例改差何如傳曰允
정조 21년
李海愚以兵曹言啓曰丙辰二月二十二日嶺南武士試射時小布入格別單傳曰額外禁軍晉州直赴趙沆生六臣之孫特付今科榜末待放榜後令該曹卽爲調用咸陽新及第權思正登科後除取才付一內每朔堂下朔試別爲試取柳葉箭一巡如有三中之時草記事命下矣今日訓鍊院堂下武臣朔試射時額外內禁衛出身權思正柳葉箭一巡邊三中矣敢啓傳曰待窠除職可也
정조 21년
大司成南公轍疏曰伏以臣於本月十七日祗奉除旨以臣復授爲成均館大司成者臣聞命惝怳不知措躬之所也臣之濫叨是職前後凡五遭矣間嘗束帶赴館謁先師而接諸生矣又嘗不揆陋拙考試行有司之事矣人或謂之宿趼臣亦處之恬如而蓋此任本非人人可授亦不宜以曾所經歷任其蔑效而屢授之者名器旣重官方亦然向之膺是選而稱是職者自有其人矣其大者固已厲學官端敎條長育成就祖宗右文之世號稱多士而其小者亦能標式科體振勵文風一時詩賦之作有可述焉顧今人才雖曰渺然苟求踰臣何患無人而乃以如臣之空疎蔑學者始旣濫通終又苟充有若無此人則無可居此席者然前所叨塵猶可付之趨走視若固有不幾近於放倒不特此也今之此任復有難於前日之此任者間者庠製出榜臺論峻發至斥以榜眼未出物議先定陞庠科制其法美矣行之已久弊隨以生士之奔競者日益衆而臣亦以末學俗士拔身場屋規模眼目未有以素服多士則其何以自信公心不恤囂說以洽一世之公議也耶且自國子新式之後一二彈駁終始不已往年有對策之譏今年有臺臣之斥一則曰人望不叶一則曰師儒望輕其所爲言雖無指目槪其物論可知紛紜而若言其輕且不叶則臣必居之以此以彼其不合冒膺決矣臣豈敢徒畏義分任他廉隅重犯無忌憚之罪乎且記秋間適叨見職猥陳區區情懇而特蒙天地父母體諒之恩矣顧今課試積滯促敎屢下而臣之母病當寒苦劇昔疾未愈新感復添長在床笫藥餌爲命臣若多日離捨則人子私情寧不切悶玆敢竝入文字仰首嗚呼於仁覆孝理之下伏乞聖慈察其跡之難安矜其情之至切俾許遞免以便公私千萬幸甚臣無任云云答曰省疏具悉爾其勿辭先考試後救護
정조 21년
持平趙秀民疏曰伏以臣猥叨見職適値修省之日略控短疏粗暴感戴之忱伏蒙批旨始許以留意更令勿辭如臣螻蟻之賤何以得此於聖明且感且惶不暇他顧遂乃章皇出肅參班詣臺以伸叩謝之常分而顧臣年旣衰邁性又拙劣不稱之實自知已審因仍蹲冒有愧私義且臣素患痰癖昨添風寒頭目眩轉手足麻木宛輾床笫却食叫苦萬無自力供仕之望不得不仰首哀籲於天地父母之前伏乞聖慈俯垂矜諒亟賜鐫削臣職名仍治臣罪以警具僚千萬幸甚臣旣不以言責自居豈宜贅及他說而顧臣受恩如天圖報無地耿耿愚衷不敢終默玆將一得之見仰塵九重之覽唯聖明垂察焉噫近日名器之不重專由於臺選之淆雜而臺選之中正言單通尤宜掄揀苟非地閥文識表表可稱者則固難擬議而向來韓始裕之忽地濫竽誠莫知其故也雖愛好始裕者皆以爲單通則可駭云而物情譁然臣謂禮曹正郞韓始裕刊去臺望主通銓官亦令譴責宜矣近日紀綱之委靡專由於朝令之不遵雖以堂疏觀之文十窠之只餘一窠廢格定式已不勝慨嘆而至若西銓之能麽郞事設講取才亦有特敎定式矣此不過微末之窠而唯意低仰頗致怨謗至有起怒於能麽兩堂而罷坐過數日獨自開坐之擧苟且莫甚其他政注之間亦不無受侮礙眼者豈不惜哉臣謂當該兵判不可無警也近日世道之潰裂專由於訛言之不息承佐輔弼之責惟當調劑酸醎鎭定擊撞而臣於左揆應旨之箚竊有所瞠然者黨色二字決非章牘間容易可書者而至於添號云云尤欠告君之體段嗚呼一自再昨春以後朝著有淸明之機聖德有闡明之望而夫何漸不如初言路阻而義理益晦隄防弛而覬覦生心故前後進言之臣率皆惓惓於進退消長之際今大臣若以此爲說則老相憂治之意夫孰曰不可而乃以數年以來起頭而以害歸國家姑置一任等句語結之此豈非失言之甚者耶雖或曰無心之語亦易致遠近之疑惑臣愚區區竊附勤攻之義重爲之慨惋不已也臣無任云云省疏具悉韓始裕事囂囂之物情何可信當該銓官譴責事未詳事實竝不允兵判事不可不査實令政院問啓重臣附陳事何可以慨惋之斥輕加於予所眷毗之左相乎箚辭設如爾言卽亦此大臣自來氣像爾以新進豈容雌黃於老相憂國眷眷之衷懇乎爲爾還覺慨惋爾其勿辭察職
정조 21년
日次儒生製述上齋生應製御考榜賦二下一生員金鋼二下二進士李翼三上一朴大和三上進士具康生員宋文晦進士鄭弼更三中進士李大圭進士李光顯金魯應草三中進士洪樂玄鄭有淳三下進士趙道宇宋文顯生員金鐮成永愚李勉重高克明進士崔壽亨草三下生員鄭國輝李復性進士洪履黿玄承祚李興慶朴文昊朴民淳嚴喆生員李箕采李在修兪晦根進士韓象洪草次上進士李禎彬李審度姜世望生員李命熙兪益柱進士金基普金文欽生員閔祖榮進士李敎明生員鄭勳祖進士沈性浩李基善蔡義重生員任壽益朴義和進士金載駿兪孟柱生員鄭東元進士權漢玉權燁生員李是銑進士李鎭李鼎基朴昌壽金處明箋三中一進士梁性默三中二進士金啓溫三中三生員洪聖肇三下生員閔章顯草三下生員趙晉和進士沈湜草次上進士南鼎寬安光宇李志淵生員金命淵進士張志憲朴長鉉生員徐有望辨三下生員金會淵草三下進士姜始煥以上取七十人
정조 21년
朝而戰見星未已賦生員金鋼二下一軍禮等於外臣肅使餘而從戎盃酒好於兩國介冑事於中陵塡然鼓而曰可至于星之方出禮相將於交好戰自若於終夕將有事於大晉自詰朝而相見排堅甲於左廣萃王族於中軍俱大國於晉楚自有度於治戎行人在於兩間攝以飮乎臣重曾與言於示整庶有辭於受犒巢車下而奉榼再拜受乎君賜承盃餘而劍及臣受命則兵交謠山木而客禮豎蝥弧而戎事鞭弭手而揖使忽旝動於中營鼓三聲而投袂暾將出兮東方麾蓐食之甲卒策晨秣之介馬鄢陵高以戰聲至日昃而靡止荊門暮而竈烟橘園翳而兵塵方楚幕之戰酣起視天之星辰刈扶桑而秣馬折若木而爲鞭南風競以萬壘倏天星之昭昭羌不覺其至夕必無晉於今宵惟前予與後拒誓衆星而超乘俄承飮於上國忽賈勇於元戎軍占吉於遇復筮夜氣之貞元鷄鳴駕以右車亦不止於日昏朝已謠於伏龍夜豈聲於班馬從古利於鐵劍與列星而齊耀方未了於猗角寧或有於飛烏誠天下之莫强過日中而不決京觀蒐於是日垂英名於戰國擬宋群臣賀華元夜登子反床箋進士梁性默三中一彼方要諸夏盟敵兵肆壓壘之勢我迺爲今日政元帥有登床之謀如入無人潛卜其夜恭惟我后三宗遺緖五覇雄圖處大國小國之間交隣有道承穆公襄公之業得賢共釐第緣晉璧假道之嫌迺有鄭弧登城之患南風競左廣之轍其謀則築室反耕孤月暈大火之躔于時也㸑骸易子追當時見犀之語彼固甘心然城下執牛之盟吾亦有恥方切得臣猶在楚之歎政須燭武潛入秦之謀敝邑有歃血之羞雖中國擯不許也孤城急壓卵之勢今夜孰撓楚乎長勺之敵氣甚危時無登軾之曹劌子重之行旌遙望誰是執榼之欒鍼幸我朝有皤腹之人而敵壘思輕身之勇東門撤板築之役已騰謠於犀皮南營閴刁斗之聲可犯難於虎口異郤氏三周之戰安用加璧之謀憑曹沫五步之威庶有登壇之擧果然未央之夜遽躡子反之床重營潛馳時則五鼓初動胡床高處居然一蹴而登黑雲壓於菟之營政是將計就計之際靑油撼元戎之睡實藉先人奪人之圖是所謂出不意焉孰不曰國有人也半夜躡貔貅之壘旣仗千萬人必往之威一言重牲書之盟可成三十里退師之約將軍誇躡足之勇何畏彼强敵人有破膽之形孰敢余侮伏念臣等俱以鹵質幸値休辰斷斷無他縱乏贊襄之譽欣欣有喜庶效慶忭之忱
정조 21년
丁巳十月十八日午時上御便殿來待諸臣入侍時同副承旨李海愚假注書吳泰曾記注官金良倜記事官承膺祚壯勇提調鄭民始禮曹判書李時秀前水原留守趙心泰以次進伏訖上曰注書旣應抄啓親試出卽製進可也賤臣退出
정조 21년
丁巳十月十八日申時上御便殿左承旨左副承旨入侍時行左承旨李集斗行左副承旨洪仁浩假注書李弘謙記注官金良倜記事官承膺祚檢校待敎沈象奎以次進伏訖上命書榻敎曰應製儒生三下以上入格人明日待令於泮中又命書傳敎曰今日抄啓文臣親試時賦二中副司正曺錫中詩二下副司正姜浚欽題難而文皆善就各鼠皮紗帽耳掩一部賜給又命書傳敎曰近來館職前望欲爲點下則無非名下之付黃籤者苟且甚矣罷削諸人竝給牒敍用仍命退諸臣以次退出
정조 21년
行都承旨李鼎揆在外行左承旨李集斗坐直行右承旨林濟遠在外行左副承旨洪仁浩奉命在外右副承旨李肇源在外同副承旨李海愚坐直注書二員未差假注書吳泰曾仕李弘謙仕直事變假注書宋應圭仕
정조 21년
傳于李集斗曰關東兩重蔘採納人依年前例帖加成給公穀厚給其價以示爲所重之意事下諭道伯
정조 21년
吏曹口傳政事以李翼爲弘陵參奉
정조 21년
兵曹口傳政事副司猛金相任
정조 21년
李集斗啓曰昨日玉堂罷削人給牒敍用事命下而違牌坐罷人員無端見漏今始追呈現告原傳旨付標以入而銓曹之初不致察極爲未安當該堂上推考何如傳曰允
정조 21년
以全羅監司李得臣啓本光陽前縣監韓師鎭勒買奴婢委折査實馳啓事傳于李海愚曰此道臣意謂畏約凡有朝令之下庶不至擧行怠忽近日査事之尙無動念之意者辜負莫甚而以此査啓觀之如許微細之事不能嚴覈啓聞不過禁府囚供之謄本査官何足責乎査啓還下送先從同惡之漢使之箇箇輸情後啓聞捧納承旨推考該道臣罷拿之典更欲觀之姑爲參酌而紀綱可謂無可言
정조 21년
李海愚以兵曹言啓曰今十月十八日各廳堂下武臣朔試射時武臣兼宣傳官崔柱星張漢籌部將吳亨喆等俱未滿四中竝依定式決棍十度中樞府都事金永勉柳葉箭二中騎芻一中矢數雖未滿四中騎芻例有倍劃之規依此例不爲決棍呈辭受由人等姑爲懸頉以入之意敢啓傳曰知道
정조 21년
李海愚啓曰問啓事命下矣問于兵曹判書李祖源處則以爲臣於本月初四日設能磨取才講講生申大鍾不通文義臣則出不栍而參坐兩中軍各出通栍所見大段矛盾且當日越講者只一人無以充二窠故不得已罷場其後更取才時只令御營中軍李章漢同坐而屢以病辭終不來參無論大小同是國試旣不備員則事當卽時撤罷而矇未覺得遽然獨自設行專擅之罪實無所逃惶隕震剝不知死所至於政注云云旣沒把捉無以指對而第臣以空疎之才聾憒之質久據重任宜去不去人言之來臣固自取孤負恩造萬殞猶輕伏地俟勘云矣敢啓傳曰名以試取則設令參坐之試官誤出栍籤草記勘罪或飭責後更爲可也豈敢以單試官兼出疊栍乎國體所在不可不嚴處而曾聞將鬼取才之講年前出一謬例或有循襲出兼栍之習云苟論犯科此兵判未必爲首旣往姑不摘發先從目下現發者施以越俸十等之典此後一人出兼栍之謬例各別嚴禁更犯者勘以重律取才旣違式可謂皮之不存啓下望筒該房取來爻周更爲如法試取啓下事嚴飭可也
정조 21년
李海愚啓曰明日堂下文臣朔試射試官望今日當爲擬入而兵曹判書李祖源謂有情勢終不擧行事體所在誠甚未安推考警責何如傳曰允牌招使之擧行
정조 21년
以兵曹判書李祖源牌不進推考傳旨傳于李海愚曰更爲牌招
정조 21년
以兵曹判書李祖源再牌不進推考傳旨傳于李海愚曰待開門更爲牌招
정조 21년
李海愚以備邊司言啓曰卽見黃海監司李義駿狀啓則備陳殷栗長連兩邑矯救蘇革之方後錄條件請令廟堂稟旨分付矣其一殷栗長連被災之民較諸元戶恰過三分之一還穀停捧雖非可論代捧之擧若與他災邑混以三分四分之一折定分數則不無輕重失宜之歎兩邑被災民毋論三等面里竝量宜代捧事也其一兩邑堆沙積石難起耕外足可漸次墾闢者字號卜數田主姓名修成冊分置營邑各定牌將董飭攘闢至於積石嵯峨難用人力處以各年流來陳處隨得代墾而當此日短地凍恐非其時姑待開歲解凍始役計料事也其一汰覆處墾闢之方固爲急務饒戶田主自可次第開墾而至於貧戶難保其一一起墾兩邑以至殘官況措手無路請貸營錢矣營下適有無名錢近千金方欲許給而以此之數實難分排復以某樣錢中各限數千金無邊貸下則民情庶可樂赴事也其一兩邑災民如當窮春則雖殘戶壯健食力者猶有糊口之道其中老弱不無顚連之慮如此之類使之精抄別般措劃量宜救急計料事也其一殷連兩邑軍丁詐僞多端造成僞譜夤緣頉役不勝紛紜以是之故軍保之役只歸貧窮之類爲先申飭兩邑一一査櫛汰定軍役而弊源不塞則充丁無路此後自京司勿爲直關考籍列錄粘送備邊司自備邊司始許行關而至若糶糴之弊或因穀多或因臥還雖有如干釐正宿弊猶未盡祛其中犯科之最重者摘發嚴治其他變通裒益之方更加商量計料事也長連殷栗兩邑三等面里還穀量宜代捧事嗣歲民食專靠還穀則停捧之非可論道啓誠有意見而至於代捧則究其事情果難一從三分一四分一之數且兩邑還穀田穀居多除非皮唐之類準折互代別無大損於種糧依所請施行使之待明秋還作本色被災處漸次墾闢事若其難用人力處則流來陳處隨得代墾之說誠得便宜之策而無論此道彼道實結之見漏白徵之未頉在在皆然今若因此事會移東補西減此充彼使其秋熟無稅之地換以年久未頉之災則今年一時之汰覆不足爲災而該邑之民必當永享其利此正難失之機待開春盡心擧行之意另飭分付定牌將施賞罰等事惟在述者之能而營邑擧行勤慢從後考察營錢中各限數千金貸下兩邑事非不爲目前慰悅之道而戶各優分則後必爲弊散以零瑣則不足爲惠有難自廟堂許施恐莫如量給精實之還穀各從附近互相運力之爲便易兩邑災民中老弱救急事使之方便擧行軍丁中造成僞譜夤緣圖頉者京司勿爲直關自備局照驗行關事此不必如是逶迤無論璿源錄廳忠勳府等衙門如以此等事有所行關自巡營詳査科罪一倂防報如是而又或冒法直關於該邑自該邑馳報巡營以爲狀聞論列之地則自可祛弊依此擧行之意分付臥還宿逋之說不可煩聞朝廷卽速釐正之意一體嚴飭何如傳曰允來頭謹慢自有時時擲奸之擧一有不謹以兩倅年少力强之人其所被勘當百倍他人欲無事踰毋岳則使之竭力奉公但兩倅未見其氣力之勤渠不可謂之得人而聞於峽郡治蹟猶有不堪任之歎況弊邑乎無敢請由上京以官爲家自處以寒畯事令道臣嚴飭而田野日闢復舊摠人民坌集增戶口之前銓曹切勿移擬事分付仍令官案懸註歲末修啓旣命依杆城例又或不能消詳虛實相混則當使道伯先爲拿致營門決杖以懲其後竝以此意嚴飭分付可也
정조 21년
持平趙秀民啓曰臣姿性魯下言辭拙訥淸朝言責自知不稱而秪緣被聖上山海之恩忝聖上耳目之任情急叩謝義難終默草草短疏粗效一日之責而及奉聖批韓始裕事以囂囂之物情何可信不賜允兪尾陳事以慨惋之斥輕加眷毗之左相至下爲爾慨惋之敎誨責諄諄辭旨申申臣奉讀以還始焉感惶繼以不能無憾於天地之大也韓始裕旣無來歷又無文識正言單通大是主通銓官之全沒稱量不畏公議者則始裕之刊選銓官之譴責烏可已乎至於左相箚本中數句語究其語脈不可但以語病言也自再昨春以來一初淸明方有拭目之望而近不如初有識憂歎而左相則反以數年以來爲說者實是意慮之外且黨色添號之句旣違告君之體段姑置一任之言有非敬謹底道理若使臣極意論斥則何言不可盡而特以白首老相厚蒙我聖上所優待故十分稱停只以失言慨惋等語略略說去者虧臺閣直截之風負淸朝諫諍之責臣方愧恧自訟之不暇而今此聖敎諭之以輕加慨惋責之以豈容雌黃以我殿下之聖學高明無微不獨不念臺閣廟堂之爭得失也耶此莫非臣人微言輕不能見孚於君父之致尙何可一刻晏然於臺次乎請命遞斥臣職答曰他事姑舍是以老相知無不言之誠設有信心信筆之句語益見其氣像之脫俗不羈拘處則如爾者欲窺君相相與之際敢發情外之斥此非雌黃而何慨惋之敎猶出待臺閣之義則又其可以此作爲不愜之端張皇來避乎勿辭亦勿退待省疏具悉爾其勿辭察職掌令鄭㝡成上疏原本未下
정조 21년
丁巳十月十九日辰時上御便殿左副承旨入侍時行左副承旨洪仁浩假注書李弘謙記注官金良倜記事官承膺祚檢校待敎沈象奎以次進伏訖上曰江華留守明日上來事曾有下敎矣若明日上來則二十五日奉審想或未及奉審後二十六日上來之意更爲分付可也命書傳敎曰十月朔日次上齋生製述賦居首二下一生員金鋼五品職調用二下李翼皤皤不愆而尙今落拓非作成之道初仕令該曹首仕者作闕付軍職口傳擬入箋居首三中一進士梁性默新印五倫行實一件賜給辨居首三下一生員金會淵新印鄕禮合編一件賜給其餘三上三中三下次上儒生依榜目書下分等施賞而日次收券每不及於到記柑製者何也諸生豈或役心於彼不役心於此而然而宜使諸生念得有改無勉之義俾各知悉入侍承旨持賞物馳詣太學施賞以來敎象奎曰玉堂與向日懸吐文臣使之着意校準無或差誤可也仍命退諸臣以次退出
정조 21년
藥房提調金載瓚行左承旨李集斗啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口問安答曰知道
정조 21년
李海愚啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 21년
李海愚啓曰合辭方張之時兩司無詣臺之員事甚未安除在外未署經疏批未下傳旨未下外未肅拜呈告人員竝卽牌招何如傳曰允
정조 21년
傳于李海愚曰兵判批下卽爲牌招察任
정조 21년
李海愚以訓鍊都監言啓曰各軍門軍色從事官如有可以請仍之人草記請仍事曾有傳敎矣本局前從事官金近淳今已敍用仍任何如傳曰允
정조 21년
左議政蔡濟恭箚曰伏以臣昨伏見持平趙秀民疏本以臣日前遇災祈免之箚大加非斥盛稱慨惋臣誠滿心慙恧不知措躬之所也念臣閉戶病伏於朝廷事未有聞知理宜闔眼閉口以待符到而箚以應旨名不忍以無形體沒稜角者要塞一日過去之責信心信手書出數句語旣呈而思之都是老且妄矣臣雖以老妄自笑人亦以老妄見恕此不可望之事也臺言之來臣實自速安庸尤人況其疏以近來訛言之不息爲起頭第一語臣箚所云云果是訛言則此世道之幸耳臣當喜聞之不暇有何較挈之爲哉雖然臣不知其爲訛妄以爲眞容易筆之於書以至上煩聖聽則其老耄聵劣孰甚於此乎奈之何於臺閣備加誨責於賤臣曲眎慰藉此雖出於我聖上終始全保之意臣之惶懍悚蹙於是乎一倍加矣數日以來素患積氣忽復衝肆萬念都灰而亦不敢一味泯默力疾呼寫仰暴衷情伏乞聖慈亟降明命先削臣議政之銜仍治臣妄發之罪以肅朝綱以安賤分焉取進止答曰省箚具悉卿懇凡今四百四病無一不爲孽爲祟於卿之前所謂文具今所謂塞責其症類屬於陰脆脈訣涉於虛浮惡如烏喙毒如沙工禍有甚於洪水猛獸人知烏喙之不可食沙工之不可近懷襄可使隨山蛇龍可使放菹獨奈塞責與文具之病根護疾而忌醫和泥抹粉之相襲遮鎌偸鈴之皆沿事君如彼而凶于國事親如彼而害于家家而不家國而不國則是尙謂人乎鬼乎中國乎夷狄乎噫誠者天也誠之者人也反於誠是曰僞僞之枝榦筋絡曰文具曰塞責所以矯革斯二者之方當於何求之卽不外於吾心之本原予亦坐在這裏旣聒於衆楚又泥於十寒卽事卽物非不着工於懋實朝而出一令夜以省其私始似充然犁然者旋覺瞿然欿然今日世道朝象之日委日卑孰當執其咎而當其誚哉風草之喩聖人必不以欺我之辭設而爲訓則治而日不徯志敎亦日不從欲昨日不若大昨今日不若昨日日日新又日新之成效明驗漠然有歲月如流難推尋之歎此時求助如渴求飮向卿一箚痛說病源不啻乎蓄七年之艾瘳三年之病卿於予薛居州也豈料深文之俗習俾卿不安於心此亦不徯志不從欲中一事何有於卿哉何有於卿哉卿何引以爲妄發至發控免之語甚非所期於卿者予聞大臣進思盡忠盡之爲言也知無不言言無不盡之謂也卿若懲羹於弊俗乖習囁嚅趑趄却顧而退步是非孤負而何多少申申非獨爲卿一人地政欲使人人消滅他四百四病共享其延年益壽之樂不亦休哉不亦韙哉所辭不允更望安心視事仍傳曰此批答遣史官傳諭
정조 21년
領敦寧金履素箚曰伏以臣日昨伏見廟堂己酉以後吏曹犯科諸堂査出草記則臣名亦入其中而特以秩忝大官不在論勘之中臣滿心慙惶靡所容措臣於壬子年間待罪銓長也適當該司作窠之時果有蔭官甄擬之擧此雖出於因循襲謬不自覺察之致其爲違式犯科則一也今於旣發之後同罪諸人俱蒙勘處而獨以大官之故倖逭當被之罰則其有傷於廉隅又當如何也行罰自大官始然後具僚可警紀綱可立臣之無似尙知斯義玆敢短箚自列伏乞亟降威罰俾國體無損賤分少安焉取進止答曰省箚具悉卿懇箚辭過矣且與無端有間者乎卿須安心仍傳曰此批答遣史官傳諭前月僚相之登筵也卿之同來未及聞知不得與僚相偕見伊後始聞之歎咄何言適因傳諭之行兼申此意卿須知悉事一體傳諭